[image: image1.png]



LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA
DĖL 2013 M. LAPKRIČIO 19 D. SEIMO PLENARINIAME POSĖDYJE SVARSTYTO SEIMO NUTARIMO „DĖL LIETUVOS RESPUBLIKOS SEIMO LAIKINOSIOS TYRIMO KOMISIJOS DĖL SUTIKIMO LIETUVOS RESPUBLIKOS SEIMO NARĮ VIKTORĄ USPASKICHĄ PATRAUKTI BAUDŽIAMOJON ATSAKOMYBĖN, SUIMTI AR KITAIP SUVARŽYTI JO LAISVĘ SUDARYMO“ PROJEKTO NR. XIIP-1227 
2013-12-03       Nr. 101-I-16
Vilnius
Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo Pirmininkės Loretos Graužinienės prašymą ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 4 punkto nuostata, nagrinėjo procedūrinį ginčą dėl 2013 m. lapkričio 19 d. vakariniame plenariniame Seimo posėdyje svarstyto Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1227.
Etikos ir procedūrų komisija nustatė:

2013 m. lapkričio 19 d. rytiniame plenariniame Seimo posėdyje Lietuvos Respublikos generalinis prokuroras Darius Valys kreipėsi į Seimą ir, va​do​vau​da​ma​sis Lie​tu​vos Res​pub​li​kos Kon​sti​tuci​jos 62 straips​nio 2 da​li​mi, Sei​mo sta​tu​to 22 straips​nio 3 da​li​mi, pra​šė Sei​mą leis​ti pa​trauk​ti bau​džia​mo​jon at​sa​ko​my​bėn Sei​mo na​rį Viktorą Us​pas​ki​chą, jį su​im​ti ar ki​taip su​var​žy​ti jo lais​vę. Seimui išklausius generalinio prokuroro pranešimą buvo paskelbta pertrauka. 

Vakariniame plenariniame Seimo posėdyje vyko Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1227 (toliau – Nutarimo projektas)  pateikimas. Posėdžio pirmininkui paskelbus balsavimą, Nutarimo projektui po pateikimo buvo pritarta. Užsiregistravo 99, balsavo 98 Seimo nariai. Balsavimo rezultatai: „už“ - 65, „prieš“ - 2, „susilaikė“ - 31.
Įvykus projekto pateikimui, buvo paskelbta pusės valandos pertrauka. Po pertraukos buvo tęsiamas Nutarimo projekto svarstymas. Paskelbus Seimo narių registraciją, užsiregistravo 90, balsavo 89 Seimo nariai. Posėdžio pirmininkas paskelbė balsavimą po svarstymo. Nutarimo projektui buvo nepritarta. Balsavimo rezultatai: „už“ – 43, „prieš“ – 18, „susilaikė“ – 28. 
Seimo statuto 22 straipsnio 3 dalyje nustatyta, kad Seimo narys be Seimo sutikimo negali būti traukiamas baudžiamojon atsakomybėn, suimamas, negali būti kitaip suvaržoma jo laisvė, išskyrus atvejus, kai jis užtinkamas bedarantis nusikaltimą (in flagranti). Šiais atvejais generalinis prokuroras apie tai nedelsdamas praneša Seimui. 

Seimo nario asmens neliečiamybės atėmimo klausimą reglamentuoja Seimo statuto 23 straipsnis. Šio straipsnio 1 dalyje nustatyta, kad išklausius generalinio prokuroro pranešimą dėl Seimo nario patraukimo baudžiamojon atsakomybėn, suėmimo ar kitokio jo laisvės suvaržymo, Seimo posėdyje daroma ne trumpesnė negu vienos valandos, bet ne ilgesnė negu dviejų valandų pertrauka. Po pertraukos Seimas priima vieną iš dviejų sprendimų: 

1) sudaryti tyrimo komisiją dėl sutikimo Seimo narį patraukti baudžiamojon atsakomybėn, suimti ar kitaip suvaržyti jo laisvę; 

2) pradėti apkaltos proceso parengiamuosius veiksmus – toks sprendimas svarstomas ir priimamas tik tuo atveju, jeigu yra Seimo statuto 230 straipsnio 1 dalyje nurodytų subjektų siūlymas.
Kadangi šiuo atveju nėra Seimo statuto 230 straipsnio 1 dalyje nurodytų subjektų (1/4 Seimo narių grupės ar Etikos ir procedūrų komisijos) teikimo dėl apkaltos proceso inicijavimo, turėtų būti priimamas sprendimas sudaryti tyrimo komisiją dėl sutikimo Seimo narį patraukti baudžiamojon atsakomybėn, suimti ar kitaip suvaržyti jo laisvę. Seimui po svarstymo nepritarus Nutarimo projektui, jo svarstymo stadija yra baigta. 
Etikos ir procedūrų komisija, vadovaudamasi Seimo statuto 23 straipsnio 1 dalimi,  nusprendė:
Seimo nutarimo „Dėl Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę sudarymo“ projekto Nr. XIIP-1227 svarstymo stadija yra baigta.  

Balsavimo rezultatai: „už“ - 8, „prieš“ - 5, „susilaikė“ - 1.
Komisijos pirmininkas                                                                                     Valentinas Stundys

